CELEX: 
Language: mt
Date: 2006-06-07 00:00:00
Title: Id-Deċiżjoni tal-Kunsill 2004/812/PESK tad- 19 ta' Lulju 2004 dwar il-konklużjoni tal-Ftehim bejn l-Unjoni Ewropea u r-Repubblika tat-Turkija dwar il-parteċipazzjoni tar-Repubblika tat-Turkija fil-Missjoni tal-Pulizija ta' l-Unjoni Ewropea (EUPOL Proxima) f'Dik li Qabel Kienet ir-Repubblika Jugoslava tal-Maċedonja

7.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               190
            
         ID-DEĊIŻJONI TAL-KUNSILL 2004/812/PESK
   tad-19 ta' Lulju 2004
   dwar il-konklużjoni tal-Ftehim bejn l-Unjoni Ewropea u r-Repubblika tat-Turkija dwar il-parteċipazzjoni tar-Repubblika tat-Turkija fil-Missjoni tal-Pulizija ta' l-Unjoni Ewropea (EUPOL Proxima) f'Dik li Qabel Kienet ir-Repubblika Jugoslava tal-Maċedonja
   IL-KUNSILL TA' L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 24 tiegħu,
   Wara li kkunsidra r-rakkomandazzjoni mill-Presidenza,
   Billi:
   
               (1)
            
            
               Fid-29 ta' Settembru 2003 il-Kunsill addotta Azzjoni Konġunta 2003/681/PESK dwar il-Missjoni tal-Pulizija ta' l-Unjoni Ewropea (EUPOL Proxima) f'dik li Qabel Kienet ir-Repubblika Jugoslava tal-Maċedonja (1).
            
         
               (2)
            
            
               L-Artikolu 9(6) ta' dik l-Azzjoni Konġunta jipprovdi li arranġamenti dettaljati dwar il-parteċipazzjoni ta' Stati Terzi għandhom ikunu s-suġġett ta' ftehim, skond l-Artikolu 24 tat-Trattat dwar l-Unjoni Ewropea.
            
         
               (3)
            
            
               Wara d-Deċiżjoni tal-Kunsill tat-2 ta' Marzu 2004 li tawtorizza lill-Presidenza, mgħejjuna fejn meħtieġ mis-Segretarju Ġenerali/Rappreżentant Għoli biex tiftaħ negozjati, l-Presidenza nnegozjat ftehim mar-Repubblika tat-Turkija dwar il-parteċipazzjoni tar-Repubblika tat-Turkija fil-Missjoni tal-Pulizija ta' l-Unjoni Ewropea (EUPOL Proxima) f'dik li Qabel Kienet ir-Repubblika Jugoslava tal-Maċedonja.
            
         
               (4)
            
            
               Il-Ftehim għandu jiġi approvat,
            
         IDDEĊIEDA KIF ĠEJ:
   Artikolu 1
   Il-Ftehim bejn l-Unjoni Ewropea u r-Repubblika tat-Turkija dwar il-parteċipazzjoni tar-Repubblika tat-Turkija fil-Missjoni tal-Pulizija ta' l-Unjoni Ewropea (EUPOL Proxima) f'Dik li Qabel Kienet ir-Repubblika Jugoslava tal-Maċedonja hu b'dan approvat għan-nom ta' l-Unjoni Ewropea.
   It-test tal-Ftehim hu mehmuż ma' din id-Deċiżjoni.
   Artikolu 2
   Il-President tal-Kunsill hu b'dan awtorizzat li jinnomina ‘l persuna mogħtija s-setgħa li tiffirma l-Ftehim sabiex jorbot lill-Unjoni Ewropea.
   Artikolu 3
   Din id-Deċiżjoni għandha tibda sseħħ fil-jum ta' meta tiġi adottata.
   Artikolu 4
   Din id-Deċiżjoni għandha tiġi ppublikata fil-Ġurnal Uffiċjali ta' l-Unjoni Ewropea.
   
      Magħmula fi Brussel, id-19 ta' Lulju 2004.
      
         
            Għall-Kunsill
         
         
            Il-President
         
         P. H. DONNER
      
   
   
      (1)  OJ L 249, 1.10.2003, p. 66.
   
      Ftehim
      bejn l-Unjoni Ewropea u r-Repubblika tat-Turkija dwar il-parteċipazzjoni tar-Repubblika tat-Turkija fil-Missjoni tal-Pulizija ta' l-Unjoni Ewropea f' f'Dik li Qabel kienet ir-Repubblika Jugoslava tal-Maċedonja
      (EUPOL “PROXIMA”)L-UNJONI EWROPEA,
      min-naħa ‘l waħda, u
      R-REPUBBLIKA TAT-TURKIJA,
      min-naħa ‘l oħra,
      Flimkien minn issa ‘l quddiem imsejjħa l-“Partijiet Parteċipanti”,
      WAQT LI JITTIEĦED KONT TA': l-adozzjoni mill-Kunsill ta' l-Unjoni Ewropea fid-29 ta' Settembru 2003 ta' l-Azzjoni Konġunta 2003/681/PESK dwar il-Missjoni tal-Pulizija ta' l-Unjoni Ewropea f'Dik li Qabel kienet ir-Repubblika Jugoslava tal-Maċedonja (“EUPOL PROXIMA”) (1), li tiddikjara li l-Istati li ser jissieħbu huma mistiedna u Stati terzi oħra jistgħu jiġu mistiedna biex jikkontribwixxu għall-EUPOL “PROXIMA”,
      l-istedina lir-Repubblika tat-Turkija sabiex tipparteċipa fl-EUPOL “PROXIMA”,
      it-temma b'suċċess tal-proċess ta' Ġenerazzjoni ta' Forza u r-rakkomandazzjoni mill-Kap tal-Pulizija tal-Missjoni u l-Kumitat għal Aspetti Pajżana ta' l-Immaniġġar ta' Kriżijiet biex jiftiehmu fuq il-parteċipazzjoni tar-Repubblika tat-Turkija fl-EUPOL “PROXIMA”,
      id-deċiżjoni tal-Kumitat Politiku u ta' Sigurtá ta' l-10 ta' Frar 2004 li tiġi aċċettata il-kontribuzzjoni tar-Repubblika tat-Turkija għall-EUPOL “PROXIMA”,
      il-ftehim konkluż fil-11 ta' Diċembru 2003 bejn l-UE u Dik li Qabel kienet ir-Repubblika Jugoslava tal-Maċedonja dwar l-istatus u l-attivitajiet ta' l-EUPOL “PROXIMA” f'Dik li Qabel kienet ir-Repubblika Jugoslava tal-Maċedonja (2), inklużi d-dispożizzjonijiet dwar l-istatus tal-persunal ta' l-EUPOL “PROXIMA”,
      QABLU KIF ĠEJ:
      Artikolu 1
      Kwadru
      1.   Ir-Repubblika tat-Turkija għandha tassoċja ruħha mad-dispożizzjonijiet ta' l-Azzjoni Konġunta 2003/681/PESK dwar l-EUPOL “PROXIMA” adottata mill-Kunsill ta' l-Unjoni Ewropea fid-29 ta' Settembru 2003, u ma' kull Azzjoni Konġunta jew Deċiżjoni li biha l-Kunsill ta' l-Unjoni Ewropea jista' jiddeċiedi li jestendi l-EUPOL “PROXIMA”.
      2.   Il-kontribuzzjoni tar-Repubblika tat-Turkija għall-EUPOL “PROXIMA” hija mingħajr preġudizzju għall-awtonomija tat-teħid tad-deċiżjonijiet ta' l-Unjoni Ewropea.
      Artikolu 2
      Status tal-persunal
      1.   L-istatus tal-persunal issekondat lill-EUPOL “PROXIMA” mir-Repubblika tat-Turkija għandu jkun irregolat mill-ftehim konkluż fil-11 ta' Diċembru 2003 bejn l-UE u Dik li Qabel kienet ir-Repubblika Jugoslava tal-Maċedonja dwar l-istatus u l-attivitajiet ta' l-EUPOL “PROXIMA” f'Dik li Qabel kienet ir-Repubblika Jugoslava tal-Maċedonja.
      2.   Mingħajr preġudizzju għall-ftehim bejn l-UE u Dik li Qabel kienet ir-Repubblika Jugoslava tal-Maċedonja dwar l-istatus u l-attivitajiet ta' l-EUPOL “PROXIMA” f'Dik li Qabel kienet ir-Repubblika Jugoslava tal-Maċedonja, ir-Repubblika tat-Turkija għandha teżerċita ġurisdizzjoni fuq il-persunal tagħha li jkun qed jipparteċipa fl-EUPOL “PROXIMA”.
      3.   Ir-Repubblika tat-Turkija għandha tkun responsabbli biex twieġeb għal kull pretensjoni marbuta mal-parteċipazzjoni fl-EUPOL “PROXIMA”, minn jew li tikkonċerna kwalunkwe wieħed jew waħda mill-persunal tagħha. Ir-Repubblika tat-Turkija għandha tkun responsabbli sabiex tressaq kwalunkwe azzjoni, b'mod partikolari legali jew dixxiplinarja, kontra kwalunkwe wieħed jew waħda mill-persunal tagħha.
      4.   Ir-Repubblika tat-Turkija għandha tirrinunzja kull pretensjoni kontra kwalunkwe Stat li jkun qed jipparteċipa fl-EUPOL “PROXIMA”, għal korriment, mewt ta' persunal tar-Repubblika tat-Turkija, jew dannu lil, jew telf ta', kwalunkwe assi tagħha stess u użati mill-EUPOL “PROXIMA” jekk tali korriment, mewt, dannu jew telf:
      
                  —
               
               
                  kien ikkawżat mill-persunal ta' l-EUPOL “PROXIMA” fl-eżekuzzjoni tad-doveri tagħhom b'konnessjoni ma' l-operazzjoni, ħlief f'kaz ta' negliġenza gravi jew kondotta ħażina volontarja,
               
            
                  —
               
               
                  jew irriżulta mill-użu ta' kwalunkwe assi ta' Stati li jkunu qed jipparteċipaw fl-EUPOL “PROXIMA”, basta li l-assi ntużaw b'konnessjoni ma' l-operazzjoni u ħlief f'każ ta' negliġenza gravi jew kondotta ħażina volontarja ta' persunal ta' l-EUPOL “PROXIMA” li jkun qed juża' dawk l-assi.
               
            5.   L-Istati Membri ta' l-Unjoni Ewropea jimpenjaw ruħhom li jagħmlu dikjarazzjoni fir-rigward ta' l-irrinunzjar ta' pretensjonijiet, għal parteċipazzjoni tar-Repubblika tat-Turkija fl-EUPOL “PROXIMA”.
      Artikolu 3
      Informazzjoni klassifikata
      1.   Ir-Repubblika tat-Turkija għandha tieħu l-miżuri xierqa sabiex tassigura li informazzjoni klassifikata ta' l-UE hija mħarsa b'mod konformi mar-regolamenti tas-sigurtà tal-Kunsill ta' l-Unjoni Ewropea, li jinstabu fid-Deċiżjoni tal-Kunsill 2001/264/KE tad-19 ta' Marzu 2001 (3), u b'mod konformi ma' gwida ulterjuri maħruġa minn awtoritajiet kompetenti, inkluż mill-Kap tal-Missjoni/Kummissarju tal-Pulizija ta' l-EUPOL “PROXIMA”.
      2.   Fejn l-UE u r-Repubblika tat-Turkija ikunu ikkonkludew ftehim fuq proċeduri ta' sigurtà għall-iskambju ta' informazzjoni klassifikata, id-disposizzjonijiet ta' tali ftehim għandhom japplikaw fil-kuntest ta' l-EUPOL “PROXIMA”.
      Artikolu 4
      Persunal issekondat lill-Eupol “Proxima”
      1.   Ir-Repubblika tat-Turkija għandha tassigura li l-persunal tagħha ssekondat lill-EUPOL “PROXIMA” iwettaq il-missjoni tiegħu b'mod konformi ma':
      
                  —
               
               
                  id-dispożizzjonijiet ta' l-Azzjoni Konġunta 2003/681/PESK u emendi sussegwenti kif imsemmi fl-Artikolu 1(1) ta' dan il-Ftehim;
               
            
                  —
               
               
                  il-Pjan ta' l-Operazzjoni;
               
            
                  —
               
               
                  miżuri ta' implimentazzjoni.
               
            2.   Ir-Repubblika tat-Turkija għandha tinforma fi żmien debitu lill-Kap tal-Missjoni/Kummissarju tal-Pulizija ta' l-EUPOL “PROXIMA” u lis-Segretarjat Ġenerali tal-Kunsill ta' l-Unjoni Ewropea bi kwalunkwe bidla fil-kontribuzzjoni tagħha fl-EUPOL “PROXIMA”.
      3.   Persunal issekondat lill-EUPOL “PROXIMA” għandu jagħmel eżami mediku, vaċċinazzjoni u għandu jkun ċertifikat medikament f'saħħtu għax-xogħol minn awtorità kompetenti mir-Repubblika tat-Turkija . Persunal issekondat lill-EUPOL “PROXIMA” għandu jipproduċi kopja ta' din iċ-ċertifikazzjoni.
      4.   Uffiċċjali tal-pulizija issekondati għandhom jaħdmu fl-uniformijiet tal-pulizija nazzjonali tagħhom. Berèjiet u insinja għandhom jiġu ipprovduti mill-EUPOL “PROXIMA”.
      Artikolu 5
      Linja ta' kmand
      1.   Persunal issekondat mir-Repubblika tat-Turkija għandu jaqdi dmirijietu u jġib ruħu bl-interessi ta' l-EUPOL “PROXIMA” biss f'moħħu.
      2.   Il-persunal kollu għandu jibqa' taħt il-kmand totali ta' l-awtoritajiet nazzjonali tiegħu.
      3.   L-awtoritajiet nazzjonali għandhom jittrasferixxu l-Kontroll Operazzjonali (OPCON) lill-Kap tal-Missjoni/Kummissarju tal-Pulizija ta' l-EUPOL “PROXIMA” li għandu jeżerċita dak il-kmand u kontrol permezz ta' struttura ġerarkika ta' kmand u kontroll.
      4.   Il-Kap tal-Missjoni/Kummissarju tal-Pulizija għandu jmexxi l-EUPOL “PROXIMA” u jassumi l-amministrazzjoni ta' kuljum tagħha.
      5.   Ir-Repubblika tat-Turkija għandu jkollha l-istess drittijiet u obbligi f'termini ta' amministrazzjoni ta' kuljum ta' l-operazzjoni bħal Stati Membri ta' l-Unjoni Ewropea li jkunu qed jieħdu sehem fl-operazzjoni, skond l-Artikolu 9, paragrafu 4, ta' l-Azzjoni Konġunta 2003/681/PESK.
      6.   Il-Kap tal-Missjoni/Kummissarju tal-Pulizija ta' l-EUPOL “PROXIMA” għandu jkun responsabbli għal kontroll dixxiplinarju fuq il-persunal ta' l-operazzjoni. Meta jkun meħtieġ, azzjoni dixxiplinarja għandha tittieħed mill-awtoritá nazzjonali konċernata.
      7.   Għandu jiġi maħtur Punt ta' Kuntatt Kontinġenti nazzjonali (NPC) mir-Repubblika tat-Turkija biex jirrappreżenta l-kontinġent nazzjonali tagħha fl-operazzjoni. L-NPCs għandhom jirrapurtaw lill-Kap tal-Missjoni/Kummissarju tal-Pulizija ta' l-EUPOL “PROXIMA” dwar materji nazzjonali u għandhom ikunu responsabbli għad-dixxiplina kontinġenti ta' kuljum.
      8.   Id-deċiżjoni biex tintemm l-operazzjoni għandha tittieħed mill-Unjoni Ewropea wara konsultazzjoni mar-Repubblika tat-Turkija, basta li dan l-Istat ikun għadu jikkontribwixxi fl-EUPOL “PROXIMA” fid-data tat-tmiem ta' l-operazzjoni.
      Artikolu 6
      Aspetti finanzjarji
      1.   Ir-Repubblika tat-Turkija għandha tassumi l-ispejjeż kollha li għandhom x'jaqsmu mal-parteċipazzjoni tagħha fl-operazzjoni minbarra l-ispejjeż, li huma suġġetti għall-finanzjament komuni ta' l-UE, kif stabbilit fl-estimi operazzjonali ta' l-operazzjoni.
      2.   Ir-Repubblika tat-Turkija għandha tikkunsidra li tagħmel kontribuzzjonijiet ta' natura volontarja.
      3.   F'każ ta' tali kontribuzzjonijiet ta' natura volontarja, arranġament fuq il-modalitajiet prattiċi tal-ħlas għandhom jiġu iffirmati bejn il-Kap tal-Missjoni/Kummissarju tal-Pulizija ta' l-EUPOL “PROXIMA” u s-servizzi amministrattivi rilevanti tar-Repubblika tat-Turkija dwar il-kontribuzzjonijiet tar-Repubblika tat-Turkija għall-estimi operazzjonali ta' l-EUPOL “PROXIMA”. Dan l-arranġament għandu, inter alia, jinkludi d-dispożizzjonijiet li ġejjien:
      
                  (a)
               
               
                  l-ammont konċernat;
               
            
                  (b)
               
               
                  l-arranġamenti għall-ħlas tal-kontribuzzjoni finanzjarja;
               
            
                  (ċ)
               
               
                  il-proċedura tal-verifika tal-kontijiet.
               
            4.   F'każ ta' mewt, korriment, telf jew danni lill-persuni fiżiċi jew ġuridiċi minn Dik li Qabel kienet ir-Repubblika Jugoslava tal-Maċedonja, ir-Repubblika tat-Turkija għandha, meta r-responsabbiltà tagħha tkun ġiet stabbilita, tħallas kumpens skond il-kondizzjonijiet previsti fil-ftehim dwar l-istatus tal-missjoni kif imsemmi fl-Artikolu 2(1) tal-Ftehim.
      Artikolu 7
      Nuqqas ta' konformità
      Jekk waħda mill-Partijiet tonqos milli tikkonforma ma' l-obbligi tagħha stabbiliti fil-Ftehim, il-Parti l-oħra għandu jkollha d-dritt li ttemm dan il-Ftehim billi tagħti avviż ta' xahar.
      Artikolu 8
      Riżoluzzjoni ta' kwistjonijiet
      Kwistjonijiet li għandhom x'jaqsmu ma' l-interpretazzjoni jew l-applikazzjoni ta' dan il-Ftehim għandhom jiġu riżolti b'mezzi diplomatiċi bejn il-Partijiet.
      Artikolu 9
      Dħul fis-seħħ
      1.   Dan il-Ftehim għandu jidħol fis-seħħ fl-ewwel jum ta' l-ewwel xahar wara li l-Partijiet ikunu innotifikaw lil xulxin bit-tmiem tal-proċeduri interni meħtieġa għal dan l-iskop.
      2.   Dan il-Ftehim jista' jiġi emendat abbażi ta' ftehim reċiproku bil-miktub bejn il-Partijiet. L-emendi għandhom jidħlu fis-seħħ skond il-proċeduri previsti fil-paragrafu 1.
      3.   Dan il-Ftehim jista' jiġi ddenunzjat minn Parti waħda b'avviż ta' denunzja bil-miktub mogħti lill-Parti l-oħra. Tali denunzja għandha tibda sseħħ sitt xhur wara li l-Parti l-oħra tirċievi n-notifika.
      
         Magħmula fi Brussell,  bl-Ingliż f'erba' kopji.
         
            
               Għall-Unjoni Ewropea
            
            
               
         
         
            
               Għar-Repubblika tat-Turkija
            
            
               
         
      
      
         (1)  ĠU L 249, 1.10.2003, p. 66.
      
         (2)  ĠU L 16, 23.1.2004, p. 65.
      
         (3)  ĠU L 101, 11.4.2001, p. 1.